423 majors de Burjassot s’apunten als pròxims viatges a Benidorm en el primer dia d’inscripció
2025-07-24

Èxit rotund. Així ha definit l’Equip de Dinamització de la Tercera Edat de l’Ajuntament de Burjassot la jornada del passat 17 de febrer en la qual, al llarg del matí, 423 persones es van apuntar als pròxims viatges a Benidorm, organitzats pel Consistori, des de la Regidoria de Majors, al capdavant de la qual es troba Mª Ángeles Navarro Banacloy.

Des de les nou del matí i fins a ben entrat el migdia, el Centre Social de la Vila del Pilar va ser un constant degoteig de veïns i veïnes que, complint amb les mesures sanitàries, acudien a apuntar-se i reservar així les seues respectives places per a, el proper mes d’abril, gaudir d’uns dies de descans a la ciutat alacantina de Benidorm. No obstant això, les persones que no van poder acudir dijous passat a la Vila del Pilar, tenen l’oportunitat d’inscriure’s al llarg dels pròxims dies, en els diferents centres socials del municipi, en els seus respectius horaris d’atenció, que són els següents:

– Centre Social La Granja, horari d’atenció de dilluns a divendres, d’11.00 a 13.00 h.

– Centre Social Bailén, horari d’atenció els dimarts i dijous, de 10.00 a 12.00 h.

– Centre Social Villa del Pilar, horari d’atenció els dimarts i dijous, de 10.00 a 12.00 h.

– Centre Social Tierno Galván, horari d’atenció els dimarts i dijous, de 10.00 a 12.00 h.

L’Equip de Dinamització de la Tercera Edat recorda que les persones que desitgen apuntar-se als viatges organitzats per l’Ajuntament han de ser majors de 60 anys, estar jubilades i empadronades a Burjassot. Així mateix, serà imprescindible presentar el DNI per a inscriure’s i les inscripcions seran d’un màxim de dues places per persona.